Ka liiga kaugele minev puhtmeeleline näitlik õpetamisviis vastab materialistlikule kujutluslaadile. Kogu käsitlus peab selles vanuses olema vaimust läbistatud. Pole näiteks piisav,  kui taime, seemnetera või õit üksnes meelelises käsitluses näidatakse. Kõik peab saama vaimu võrdkujuks. Seemnetera pole ainult see, mis silmaga näha, vaid selles peitub nähtamatuna kogu uus taim. Et seemnetera on midagi enamat kui meeltega tajutav, sellest tuleb tundmuste, fantaasia ja südamega elavalt aru saada. Olemissaladuste aimdus peab olema tajutav. Pole põhjust ka vastu väita, et taoline käsitlus ähmastab puhtmeelelist vaatlust, vaid vastupidi, tõeni ei jõuta üksnes puhtmeelelise vaatlusega, sest  mingi asja kogu tõelisus koosneb vaimust ja ainest, ning täpset vaatlust saab harrastada hoolikalt ka siis, kui rakendatakse mitte üksnes füüsilisi meeli, vaid kõiki hingejõude. Kui inimesed saaksid näha, nii nagu vaimu-uurija seda näeb, kuidas puhtmeeleline näitlik õpetamislaad laastab hinge ja keha, ei jääks nad nii tugevalt taolise arvamuse juurde. Mis on sellest kõrgemas mõttes kasu, kui noortele inimestele näidatakse kõikvõimalikke mineraale, taimi, loomi, füüsikalisi katseid, kui sellega pole seotud  meeleliste võrdkujude kasutamine vaimsete saladuste aimamiseks. Materialistlik meelelaad ei oska kindlasti siinöelduga suuremat peale hakata; see on arusaadav üksnes vaimu-uurijale. Kuid talle on ka selge, et tõeliselt praktiline kasvatuskunst ei saa iialgi tuleneda materialistlikust meelelaadist. Kuivõrd praktiline see meelelaad endale ka ei tunduks, seda ebapraktilisem on ta tegelikkuses, kui tegemist on elu täieliku mõistmisega. Tegelikkuse seisukohast on materialistlik mõttelaad fantastiline ja sellele  peavad muidugi tunduma vaimuteaduse asjakohased käsitlused fantastilistena. Kahtlemata tuleb ületada nii mõnigi takistus enne, kui täielikult elust tekkinud vaimuteaduse põhimõtted kasvatuskunsti sisenevad. Kuid see on loomulik. Vaimuteaduse tõed peavad tänapäeval olema veel paljudele harjumatud. Aga kui nad on tõed, lülituvad nad kultuuri koosseisu.